《观音岩》
清代·温训

苍崖千尺插江立，水府沈沈吹波急。太古何人刳石腹，天脐地肺相呼噏。

我从峡山古寺来，探奇已觉心颜开。英州又复觏此景，坐见绝壑生风雷。

山僧导我登古洞，磴道诘曲如入瓮。时当盛夏苦流汗，及到谾谾衣忽冻。

青莲涌吐正中岩，大士踞之何巉巉。石乳倒垂参差出，轮囷其色皆黕黬。

吁嗟岭外富灵窟，崆峒七星争突兀。不如此岩逼龙宫，清寒气已入山骨。

作者简介：温训，字伊初，号登云山人，广东长乐人。道光壬辰举人。有《梧溪石屋诗钞》。